## Zakon o državnim potporama

### NN 47/2003 (25.3.2003.), Zakon o državnim potporama

# HRVATSKI SABOR

580

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O DRŽAVNIM POTPORAMA

Proglašavam
Zakon o državnim potporama, koji je donio Hrvatski sabor na sjednici 13. ožujka
2003.

Broj:
01-081-03-967/2
Zagreb, 20. ožujka 2003.

Predsjednik
Republike Hrvatske
**Stjepan Mesić,** v. r.

## ZAKON

### O DRŽAVNIM POTPORAMA

I. OPĆE ODREDBE

Predmet
Zakona

Članak
1.

(1)
Ovim se Zakonom uređuju opći uvjeti i pravila odobravanja, nadzora provedbe i
povrata državnih potpora u svrhu očuvanja poduzetničke i tržišne slobode,
osiguranja jednakoga pravnog položaja svih poduzetnika na tržištu, poticanja
gospodarskoga napretka, socijalnoga blagostanja građana i brige za gospodarski
razvoj i očuvanje okoliša svih područja Republike Hrvat­ske, te provedbe
međunarodno preuzetih obveza Republike Hr­vat­ske.

(2)
Predmet ovoga Zakona nisu državne potpore poljoprivredi i ribarstvu.

Subjekti
primjene

Članak
2.

(1)
Davatelji državne potpore, u smislu ovoga Zakona, jesu Republika Hrvatska putem
ovlaštenih pravnih osoba i središnjih tijela državne uprave, jedinice lokalne
samouprave, jedinice područne (regionalne) samouprave, te svaka pravna osoba
koja dodjeljuje ili upravlja državnim potporama u smislu ovoga Zakona.

(2)
Korisnici državne potpore, u smislu ovoga Zakona, jesu pravne i fizičke osobe
koje, obavljajući gospodarsku djelatnost, sudjeluju u prometu roba i usluga, a
koriste neki od oblika državne potpore.

II.  DRŽAVNE POTPORE

Pojam državnih potpora

Članak
3.

(1)
Državne potpore, u smislu ovoga Zakona, svi su stvarni i potencijalni rashodi
ili umanjeni prihodi države dodijeljeni od davatelja državne potpore koji
narušavaju ili bi mogli narušiti tržišno natjecanje davanjem povlastice na
tržištu korisniku državne potpore, bez obzira na oblik državne potpore.

(2)
Državne potpore iz stavka 1. ovoga članka razvrstavaju se na opće koje se
utvrđuju programima i propisima za unaprijed neodređene primatelje te na
pojedinačne za određene primatelje.

(3)
Postupak propisan odredbama ovoga Zakona primjenjuje se i na izmjene, odnosno
dopune akata kojima se utvrđuju opće i pojedinačne državne potpore.

Opća
zabrana i izuzeća od opće zabrane

Članak
4.

(1)
Osim ako nije drukčije određeno ovim Zakonom, smatra se da nisu sukladne ovom
Zakonu one državne potpore koje, bez obzira na njihov oblik, narušavaju ili bi
mogle narušiti tržišno natjecanje davanjem povlastice na tržištu korisniku
državne potpore, osobito u mjeri u kojoj to može utjecati na ispunjenje
međunarodno preuzetih obveza Republike Hrvatske.

(2)
Iznimno od stavka 1. ovoga članka, smatraju se sukladnima ovome Zakonu državne
potpore za ublažavanje ili otklanjanje šteta prouzročenih prirodnim nepogodama,
izvanrednim ili ratnim okolnostima.

(3) Iznimno od stavka 1. ovoga članka, sukladnima
ovome Zakonu mogu se ocijeniti sljedeće državne potpore:

a) državne potpore koje potiču gospodarski razvoj
područja s neuobičajeno niskim životnim standardom ili velikom nezaposlenosti,

b) državne potpore namijenjene promicanju kulture i
zaštiti baštine,

c) državne potpore namijenjene provedbi značajnih
projekata ili otklanjanju poteškoća u gospodarstvu,

d) državne potpore namijenjene poticanju određenih
gospodarskih djelatnosti ili određenih gospodarskih područja,

e) državne potpore pravnim i fizičkim osobama kojima
je na temelju posebnih propisa povjereno obavljanje službe od općega
gospodarskog interesa ili utvrđeno isključivo pravo obavljanja određene
djelatnosti, a bez kojih bi državnih potpora bili one­mogućeni u obavljanju i
provedbi povjerenih im zadaća,

f) državne potpore koje posebnim propisima odredi
Vlada Republike Hrvatske, a koje nisu u suprotnosti sa svrhom ovoga Zakona.

(4) Vlada Republike Hrvatske propisuje sadržaj i
bitne elemente za ocjenu sukladnosti ovome Zakonu državnih potpora iz stavka 3.
ovoga članka.

Nadležnost
Agencije

Članak
5.

Odobravanje,
nadzor provedbe i povrat općih i pojedinačnih državnih potpora obavlja Agencija
za zaštitu tržišnog natjecanja osnovana Zakonom o zaštiti tržišnog natjecanja
(»Narodne novine«, br. 48/95. i 89/98.) u daljnjem tekstu: Agencija.

Djelokrug Agencije u odnosu
na državne potpore

Članak
6.

(1)
Agencija obavlja sljedeće poslove:

a)
razmatra i ocjenjuje prijedloge državnih potpora te programe državnih potpora u
okviru godišnjih i višegodišnjih planova odobravanja državnih potpora,

b) nadzire provedbu i učinke dodijeljenih državnih
potpora te nalaže povrat državnih potpora koje su dane ili korištene protivno
propisima,

c) prikuplja, obrađuje i
evidentira podatke o državnim potporama,

d) prikuplja podatke o
korištenju i učincima dodijeljenih držav­nih potpora,

e) vodi evidenciju o državnim
potporama,

f) sastavlja godišnje
izvješće o svom radu i podnosi ga Hrvat­skom saboru,

g) surađuje s tijelom
nadležnim za državne potpore poljoprivredi i ribarstvu prilikom pripreme
godišnjeg izvješća o državnim potporama,

h) surađuje s tijelima
nadležnima za pripremu proračuna, sukladno posebnom zakonu, države, jedinica
područne (regionalne) samouprave i jedinica lokalne samouprave prilikom
pripreme proračuna,

i) podnosi godišnje izvješće
o državnim potporama Hrvat­skom saboru,

j) surađuje s međunarodnim
tijelima, u skladu s među­narodno preuzetim obvezama Republike Hrvatske,

k) sudjeluje u pripremi
nacrta prijedloga zakona i drugih propisa koji se odnose na državne potpore, te
daje poticaje i prijedloge za unapređenje sustava državnih potpora,

l) obavlja ostale poslove
vezane uz provedbu ovoga Zakona.

(2) Pri obavljanju poslova iz stavka 1. ovoga članka
Agencija ima javne ovlasti i surađuje s tijelima koja u Republici Hrvat­skoj
nadziru financijsko poslovanje vezano za državne potpore.

Stručni
djelokrug Savjeta

Članak
7.

Savjet Agencije pored poslova utvrđenih Zakonom o
zaštiti tržišnog natjecanja daje ravnatelju Agencije:

1. mišljenje o prijedlozima akata kojima se utvrđuje
odobravanje ili davanje općih i pojedinačnih državnih potpora, nacrtima
prijedloga zakona i drugih propisa koji se odnose na državne potpore,

2. poticaje i prijedloge za unapređenje sustava
državnih potpora,

3. mišljenje o drugim pitanjima iz područja državnih
potpora.

III. POSTUPAK ODOBRAVANJA,
NADZORA PROVEDBE I POVRATA DRŽAVNIH POTPORA

Postupak
pred Agencijom

Članak
8.

(1) Na
postupak davanja mišljenja na prijedloge programa i propisa kojima se utvrđuju
opće državne potpore primjenjuju se propisi kojima je uređen postupak njihova
donošenja.

(2) Na
postupak glede akata kojima se daju, odnosno odobravaju pojedinačne potpore
primjenjuju se odredbe Zakona o općem upravnom postupku, ako ovim Zakonom nije
drukčije propisano.

Akti Agencije

Članak
9.

(1)
Mišljenje o prijedlogu akata kojima se utvrđuju opće državne potpore Agencija
daje u postupku i rokovima propisanim za njihovo donošenje.

(2)
Rješenjem, kao upravnim aktom, Agencija:

a) daje
suglasnost na prijedlog akta kojim se namjerava odobriti ili dati pojedinačna
potpora,

b)
odbija davanje suglasnosti na prijedlog akta kojim se namjerava odobriti ili
dati pojedinačna potpora,

c)
odbacuje zahtjev za davanje suglasnosti na prijedlog akta kojim se namjerava
odobriti ili dati pojedinačna potpora,

d)
ukida suglasnost danu na prijedlog akta kojim se namjerava odobriti ili dati
pojedinačna potpora i nalaže povrat sredstava korištenih na temelju odobrene
ili dane pojedinačne potpore,

e)
obustavlja postupak pred Agencijom.

(3)
Protiv rješenja iz stavka 2. ovoga članka žalba nije dopuštena ali se može
pokrenuti upravni spor.

(4) S
ocjenom o nepravilnosti provedbe akata kojima su odobrene ili dane opće državne
potpore Agencija izvješćuje Hrvatski sabor.

Dostava
podataka i dokumentacije

Članak
10.

(1) U
obavljanju poslova iz članka 6. ovoga Zakona Agencija je ovlaštena od davatelja
državne potpore i/ili korisnika državne potpore pisanim aktom zahtijevati sve
podatke i dokumentaciju koje smatra potrebnima za provedbu odredaba ovoga
Zakona.

(2) Davatelj državne potpore i/ili korisnik državne
potpore dužni su pisanim putem u roku 30 dana dostaviti sve tražene podatke i
dokumentaciju iz stavka 1. ovoga članka.

(3) Ako
i nakon ponovljenog zahtjeva iz stavka 1. ovoga članka davatelj državne potpore
i/ili korisnik državne potpore ne dostavi tražene podatke i dokumentaciju,
Agencija može donijeti rješenje iz članka 13. ovoga Zakona.

Pojedinačne
državne potpore

Članak
11.

(1)
Davatelj državne potpore dužan je dostaviti Agenciji prijedlog akta o
odobravanju, odnosno davanju pojedinačne državne potpore kojim izražava namjeru
odobravanja, odnosno davanja državne potpore u skladu s odredbama ovoga Zakona.

(2)
Vlada Republike Hrvatske propisuje sadržaj prijedloga i postupak dostave
prijedloga Agenciji iz stavka 1. ovoga članka.

Opće
državne potpore

Članak
12.

(1) Na
postupak i rokove davanja mišljenja Agencije na prijedloge općih državnih
potpora iz državnog proračuna i proračuna jedinica lokalne i područne
(regionalne) samouprave primjenjuju se odredbe Zakona o proračunu.

(2)
Postupak i rokove dostavljanja prijedloga akata kojima se odobravaju ili daju
opće državne potpore, osim navedenih u stav­ku 1. ovoga članka, radi davanja
mišljenja Agencije, propisuje Vlada Republike Hrvatske.

Odobrenje
državne potpore

Članak
13.

(1)
Rješenje o davanju ili odbijanju davanja suglasnosti na prijedlog akta iz
članka 11. stavka 1. ovoga Zakona kojim se potvrđuje usklađenost prijedloga s
ovim Zakonom Agencija je obvezna donijeti najkasnije u roku od 60 dana od dana
prijama prijedloga.

(2) Ako Agencija utvrdi da se prijedlog akta kojim se
namjerava odobriti ili dati pojedinačna državna potpora ne odnosi na potporu
koja se u smislu ovoga Zakona smatra državnom potporom, odbacit će zahtjev za
davanje suglasnosti.

(3) Bez rješenja iz stavka 1. ovoga članka
pojedinačna potpora ne može se dati ni koristiti osim u slučaju iz članka 15.
ovoga Zakona.

(4) U slučaju kada je zahtjev za davanje suglasnosti
odbijen može se ponovno podnijeti pod uvjetom da su otklonjeni razlozi zbog
kojih je prethodno odbijen.

Nadzor
provedbe i povrat državne potpore

Članak
14.

(1)
Nadzor provedbe državne potpore obavlja se na prijedlog ravnatelja Agencije,
korisnika državne potpore, davatelja državne potpore te pravne ili fizičke
osobe koja ima pravni interes.

(2) Ako Agencija pri obavljanju nadzora provedbe
državne potpore iz članka 6. stavka 1. točke b) ovoga Zakona utvrdi
nepravilnosti, Agencija donosi rješenje kojim se davatelju državne potpore
i/ili korisniku državne potpore određuje rok od najdulje 3 mjeseca za
otklanjanje utvrđenih nepravilnosti.

(3) Ako davatelj državne potpore i/ili korisnik
državne potpore u roku iz stavka 2. ovoga članka ne otkloni nepravilnosti,
Agencija rješenjem ukida danu suglasnost i nalaže davatelju državne potpore
i/ili korisniku državne potpore povrat iznosa dodijeljene državne potpore u dijelu
u kojem je utvrđena nepra­vil­nost, uvećan za iznos zakonskih zateznih kamata
koje teku od dana koji je utvrđen kao dan na koji je nepravilnost započela.

Naknadno
odobrenje i povrat državne potpore

Članak
15.

(1) Ako je pojedinačna državna potpora odobrena ili
dana bez suglasnosti Agencije zato što davatelj iz opravdanih objektiv­nih
razloga nije u roku dostavio prijedlog sukladno članku 11. ovoga Zakona
Agencija može naknadno donijeti rješenje kojim se daje suglasnost na akt o
odobravanju ili davanju takove potpore ako utvrdi da je ona usklađena s
odredbama ovoga Zakona.

(2) Ako u slučaju potpore iz stavka 1. ovoga članka
Agencija utvrdi da potpora nije usklađena s odredbama ovoga Zakona, donijet će
rješenje kojim se ukida akt o odobravanju ili davanju potpore i nalaže povrat
iznosa iskorištene potpore uvećan za iznos zakonske zatezne kamate počev od
dana početka korištenja potpore.

Pravilnik
o postupku odobravanja, nadzora provedbe,
naknadnog odobrenja i povrata državne potpore

Članak
16.

Ravnatelj
Agencije propisuje oblik i sadržaj te način prikupljanja podataka i vođenja
evidencija državnih potpora.

Objavljivanje

Članak
17.

Upravni
akti Agencije iz članka 9. stavka 2. točke a), b) i d) ovoga Zakona te presude
Upravnoga suda Republike Hrvatske na temelju tih upravnih akata objavljuju se u
»Narodnim novinama«.

Povjerljivost podataka

Članak
18.

(1)
Podaci i dokumentacija, prikupljeni u postupku odobravanja, nadzora provedbe i
povrata državne potpore, povjerljivi su.

(2)
Ravnatelj Agencije, zaposlenici Agencije te predsjednik i članovi Savjeta dužni
su povjerljivost podataka i dokumentacije iz stavka 1. ovoga članka štititi i
nakon prestanka obavljanja dužnosti, odnosno radnog odnosa.

Godišnja izvješća

Članak
19.

(1) Ravnatelj Agencije podnosi do 30. travnja tekuće
godine Hrvatskom saboru godišnje izvješće o radu Agencije za proteklu godinu u
odnosu na državne potpore i godišnje izvješće o državnim potporama.

(2) Nadležno ministarstvo i ovlaštene pravne osobe
dužne su surađivati s Agencijom prilikom izrade godišnjeg izvješća o dr­žav­nim
potporama u poljoprivredi i ribarstvu.

IV.
PRIJELAZNE I ZAVRŠNE ODREDBE

Članak 20.

Obvezuje se Agencija da u
roku od godinu dana od dana stupanja na snagu ovoga Zakona utvrdi popis važećih
programa i drugih akata kojima su odobrene ili dane opće državne potpore do
stupanja na snagu ovoga Zakona i podnese Hrvatskom saboru prijedlog zaključaka
radi njihova usklađivanja s odredbama ovoga Zakona najkasnije do 1. siječnja
2006.

Članak 21.

(1) Propise iz članka 4.
stavka 4., članka 11. stavka 2. i članka 12. stavka 2. ovoga Zakona Vlada
Republike Hrvatske donijet će u roku od 30 dana od dana stupanja na snagu ovoga
Zakona.

(2) Obvezuje se ravnatelj
Agencije da u roku od 3 mjeseca od dana stupanja na snagu ovoga Zakona uskladi
Statut i druge opće akte Agencije s odredbama ovoga Zakona.

(3) Prva godišnja izvješća iz
članka 19. stavka 1. ovoga Zakona ravnatelj Agencije obvezan je podnijeti do
30. travnja 2004.

Članak 22.

Sredstva za rad Agencije
sukladno odredbama ovoga Zakona osiguravaju se u državnom proračunu.

Članak 23.

Ovaj Zakon stupa na snagu osmoga dana od dana objave
u »Narodnim novinama«.

Klasa:
421-01/02-01/01

Zagreb, 13. ožujka 2003.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 47/2003-580